SKRIFTLIG FORESPØRGSEL E-2280/01

af Mihail Papayannakis (GUE/NGL) til Kommissionen

(31. juli 2001)

Om: Et tilfælde af kogalskab i Grækenland

I begyndelsen af juli 2001 optrådte det første tilfælde af kogalskab i Grækenland, uden at det var muligt at fastslå dyrets oprindelse eller identitet på grund af manglende oplysninger fra de ansvarlige græske myndigheder.

Kan Kommissionen på grundlag af artikel 3, stk. 1, litra g) i direktiv 90/425/EØF(1), artikel 14 og 18 i direktiv 64/432/EØF(2), direktiv 92/102/EØF(3) og artikel 4 i forordning (EF) 1760/2000(4) oplyse, hvorfor de ansvarlige græske myndigheder ikke har kunnet fastslå det pågældende dyrs oprindelse og identitet? Har Grækenland overholdt bestemmelserne i forordning (EF) 1760/2000 og de ovennævnte direktiver? Er der oprettet en elektronisk databank, og hvis ja, hvornår? Hvor langt er man nået med udviklingen af det nationale system for registrering og identificering af kvæg i Grækenland?

(1) EFT L 224 af 18.8.1990, s. 29.

(2) EFT B 121 af 29.7.1964, s. 1977.

(3) EFT L 355 af 5.12.1992, s. 32.

(4) EFT L 204 af 11.8.2000, s. 1.

Svar afgivet på Kommissionens vegne af David Byrne

(11. oktober 2001)

Ifølge de græske myndigheders rapport om det første tilfælde af bovin spongiform encephalopati (BSE) i Grækenland blev der konstateret væsentlige mangler med hensyn til identifikation og registrering af kreaturerne på den pågældende bedrift. Som følge af disse mangler lod det sig ikke gøre at fastslå det inficerede dyrs identitet og oprindelse.

I det tilfælde, de græske myndigheder har beskrevet, er EF-bestemmelserne i artikel 3, stk. 1, litra c), i Rådets direktiv 90/425/EØF(1), artikel 5, stk. 2, i Rådets direktiv 92/102/EØF(2) og artikel 4 i forordning (EF) nr. 1760/2000(3) således ikke blevet overholdt.

Hvad angår Rådets direktiv 92/102/EØF skal det bemærkes, at erfaringerne og især BSE-krisen havde vist, at de eksisterende regler om identifikation og registrering ikke var gennemført fuldt tilfredsstillende, og at der skulle ske forbedringer på det område. Derfor blev de eksisterende regler om identifikation og registrering af kvæg strammet med vedtagelsen i 1997 af Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter(4). Disse bestemmelser er blevet videreført i forordning (EF) nr. 1760/2000.

De græske myndigheder har meddelt Kommissionen, at dobbelt øremærkning og dyrepas for kvæg blev indført i 1999, og de har i forbindelse med Kommissionens kontrolbesøg vist, at kvæg kan identificeres.

I 1997 blev der indført krav om, at medlemsstaterne skulle oprette en edb-database som led i det forstærkede system til identifikation og registrering af kvæg. Edb-databasen oprettes i medfør af artikel 14 i Rådets direktiv 64/432/EØF(5), og den skulle være fuldt operationel senest den 31. december 1999. Grækenland var en blandt flere medlemsstater, der ikke var i stand til at overholde denne frist.

De græske myndigheder har meddelt Kommissionen, at kvægdatabasen er blevet installeret og er i færd med at blive testet. I oktober 2001 vil man begynde at indlæse data, og dette arbejde forventes afsluttet i juni 2002.

(1) Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked.

(2) Rådets direktiv 92/102/EØF af 27. november 1992 om identifikation og registrering af dyr.

(3) Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97.

(4) EFT L 117 af 7.5.1997.

(5) Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin.